**SPORED FESTIVALA PROTIKORUPCIJSKEGA FILMA »FILM PROTI KORUPCIJI«**

**OD 16. DO 30. DECEMBRA 2014 – KPK v sodelovanju s Slovensko Kinoteko**

* **torek, 16.12.2014 ob 19.00: Denar
(L'argent) Marcel L'Herbier, Francija, 1928, 35mm, 1.33, čb, 166', nemi, sp**
Denar je monumentalna freska, najvišja točka L'Herbierjeve filmske ustvarjalne poti. Ta ekranizacija istoimenskega Zolajevega romana je obtožba moči, ki jo daje denar, vladavine denarja, ki je vseskozi in brez prestanka omejeval tudi L'Herbierjevo ustvarjanje. V ta labodji spev neme umetnosti, ki zaradi izredne, duhovite in inventivne režije še danes učinkuje moderno, je vložil vso svojo dušo in ves svoj genij.

*Glasbena spremljava v živo: Andrej Goričar (klavir).*
* **sreda, 17.12.2014 ob 21.00: Prebujena vest**

**(The Insider) Michael Mann, ZDA, 1999, 35mm, 2.35, barvni, 158', sp**

Film, posnet po resničnih dogodkih, razkriva temno resnico o manipulacijah tobačne industrije in o premoči kapitala nad zdravstvenimi interesi ljudstva. Glasnik resnice je Jeffrey Wigand, nekdaj zaposlen pri velikem tobačnem koncernu, ki ga slaba vest (deloma pa tudi producent Lowell Bergman) prisili k razkritju v eni najbolj gledanih političnih TV-oddaj "60 minut". Toda pot do razkritja ni tako preprosta, saj so seveda posredi interesi tobačnih podjetij, pa tudi lastnikov televizijske postaje CBS, ki si tik pred prodajo postaje ne želijo nakopati večmilijonske tožbe. Kljub morda ne najbolj široko atraktivni tematiki filma gre za izjemno napet politični triler, ki vam bo zagotovo dal misliti.

* **petek, 19.12.2014 ob 19.00: Svet stav**

**Toni Cahunek, Slovenija, video, barvni, 52'**

Trg športnih stav postaja vse dobičkonosnejši posel. Večina stav še vedno poteka na nelegalnih stavnicah. S porastom posla se je oblikoval tudi stavni sindikat, ki s prirejanjem stavnih trgov in tekem služi velike vsote denarja in s tem kazi čar nepredvidljive tekmovalnosti v športu. Pri vedno več športnih dogodkih je namreč izid ali posamezen segment igre vnaprej dogovorjen. V filmu nastopijo številni zanimivi gosti, med njimi najbolj znan borec proti nameščanju stav Declan Hill.

**SPREMLJEVALNI PROGRAM:** Po projekciji slovenskega filma Svet stav (Toni Cahunek, Slovenija, 2014) bo sledil pogovor z avtorjem filma Tonijem Cahunkom in športnim novinarjem Slavkom Jeričem. Pogovor se bo nanašal tudi na naslednjo projekcijo (ob 20.30 uri) filma Podtikanje (The Set-Up, Robert Wise, ZDA, 1949).

* **petek, 19.12.2014 ob 20.30: Podtikanje**

**(The Set-up) Robert Wise, ZDA, 1949, 16mm, čb, 72', svp**

Bill "Stoker" Thompson (Robert Ryan), boksar v zrelih letih, se noče sprijazniti z dejstvom, da ga počasi zapuščajo moči, in je še vedno prepričan, da ga od velike zmage in slave loči le še droben korak. Njegova lepa žena Julie (Audrey Totter) ga zaman skuša pregovoriti, naj se umakne iz ringa. Na večer vnaprej dogovorjenega dvoboja vsi, celo Billov trener, stavijo na njegovega mladega nasprotnika, vendar nihče ne računa na ponos in trmo starega mačka, ki je za zmago pripravljen žrtvovati marsikaj.

* **sobota, 20.12.2014 ob 19.00: Temni angeli usode**

**Sašo Podgoršek, Slovenija, 1999, 35mm, 1.66, barvni, 100'**

V majhnem kraju si je moč in oblast razdelila peterica ljudi, ki so se že v rani mladosti odločili, da bodo krojili življenje svoje okolice. Predsednik. Šef policije. Sodnik. Župnik. Prerok. Pesem zlobe, manipulacije, cinizma in izživljanja. Rokenrol drama. Ljubezenski šoker. Mentalni tobogan.

* **sobota, 20.12.2014 ob 21.00: L.A. zaupno**

**(L.A. Confidential) Curtis Hanson, ZDA, 1997, 35mm, 2.35, barvni, 136', sp**Los Angeles, petdeseta. Trije nadvse različni policaji raziskujejo zapleten umor, ki diši po mafijskih poslih. Prvi policaj je vesten in marljiv novinec, ki se strogo oklepa črke zakona. Drugi je vročekrvnež, ki je v imenu pravice vsak hip zmožen prekršiti zakon in na lastno pest obračunati z zlikovci. Tretjega, veterana z vprašljivimi moralnimi načeli, pa bolj kot iskanje zločincev zanima grajenje lastne podobe v medijih. Eleganten poklon avtohtonemu ameriškemu žanru trdih kriminalk iz štiridesetih in petdesetih, vključno s fatalno žensko in usodnim preobratom na koncu.

* **torek, 23.12.2014 ob 19.00: Lahko noč in srečno**

**(Good Night and Goo Luck) George Clooney, ZDA/Francija/VB/Japonska, 2005, 35mm, 1.85, čb, 93', sp**

Zgodovinska drama govori o zgodnjem obdobju televizijskega novinarstva v Ameriki v petdesetih letih prejšnjega stoletja. V ospredju je resnični spor med kontroverznim televizijskim novinarjem Edwardom R. Murrowom (življenjska vloga Davida Strathairna) in nič manj kontroverznim "lovcem na čarovnice", senatorjem Josephom McCarthyjem. "Lahko noč in srečno se dogaja v preteklosti, toda v Ameriki se preteklost nikoli ne konča: Američani so še vedno alergični na slabe novice – in mediji so še vedno zrcalo te alergije." Marcel Štefančič, jr.

* **torek, 23.12.2014 ob 21.00: Mesto greha**

**(Sin City) Robert Rodriguez, Frank Miller, ZDA, 2005, 35mm, 1.85, čb/barvni, 124', sp**

Spletke, neustavljiva lakomnost po vplivu in denarju, izkoriščanje, ustrahovanje, predajanje drogam in prostitucija so ljudi pripeljale na skrajni rob obstanka. Edino upanje ostaja v nekaj posameznikih, ki morajo najprej razčistiti s svojimi notranjimi demoni, preden se lahko podajo v brezupni končni spopad z brezmejnim breznom človeške izprijenosti.

* **sobota, 27.12.2014 ob 19.00: Hvala, ker kadite**

**(Thank You for Smoking) Jason Reitman, ZDA, 2005, 35mm, 2.35, barvni, 92', sp**Nick Naylor je tiskovni predstavnik velikega tobačnega koncerna, ki se preživlja s tem, da brani pravice kadilcev in proizvajalcev cigaret v današnji neopuritanski družbi. Fanatični zagovorniki zdravja, ki želijo prepovedati kajenje, in oportunistični senator, ki hoče na škatlice cigaret nalepiti simbole za strup, Nicka izzovejo, da se odloči pognati PRofenzivo, ki bo na pogovornih TV oddajah zanikala nevarnosti kajenja.

**SPREMLJEVALNI PROGRAM:** Po projekciji filma Hvala, ker kadite (Thank You for Smoking, Jason Reitman, ZDA, 2005) bo sledil pogovor s Goranom Forbicijem iz Centra za informiranje, sodelovanje in razvoj nevladnih organizacij (CNVOS) in Jako Kosmačem iz Komisije za preprečevanje korupcije Republike Slovenije.

* **Sobota, 27.12.2014 ob 21.00: Pasji dnevi**

**(Wag the Dog) Barry Levinson, ZDA, 1997, 35mm, 1.85, barvni, 97', sp**Ameriškemu predsedniku začne dva tedna pred ponovno izvolitvijo zaradi spolnega škandala opazno padati priljubljenost. Na pomoč pokliče političnega strokovnjaka Conrada, ki do potankosti obvlada zavajanje javnosti. Da ljudje pozabijo na predsednikov škandal, si Conrad izmisli ameriško vojno proti Albaniji, ki Američane združi v navalu domoljubne vročice. Kljub pomoči razvpitega filmskega producenta Stanleyja Motssa jim začnejo stvari uhajati izpod nadzora.

* **torek, 30.12.2014 ob 19.00: Pijani od oblasti**

**(L'ivresse du pouvoir) Claude Chabrol, Francija/Nemčija, 2006, 35mm, 1.85, barvni, 110', sp**

Pariška sodnica Jeanne Charmant-Killman preiskuje izredno obsežno korupcijsko afero. V afero so poleg velikih korporacij vpleteni tudi vplivni politiki. Do preiskovancev je neizprosna in med njenimi zasliševanji drug za drugim klonejo. Sodnica postaja vse bolj odvisna od svoje učinkovitosti in moči, ki jo ima nad uglednimi preiskovanci, toda njena uspešnost ima svojo ceno in posledice. Med obsežno in zahtevno preiskavo se z možem skorajda povsem odtujita, skupina preiskovancev ji prične groziti in ji na njenem avtomobilu celo onesposobi zavore, za povrhu pa je v njenem uradu vohun, ki preiskovance obvešča o poteku preiskave.

* **torek, 30.12.2014 ob 21.00: Nedotakljivi**

**(The Untouchables) Brian De Palma, ZDA, 1987, 35mm, 2.35, barvni, 119', sp** Chicago v tridestih: idealističen vladni agent Eliot Ness (Kevin Costner) se zatrdno odloči, da bo zaustavil razvpitega gangsterja Ala Caponeja (Robert De Niro). Zaradi korupcije, ki prežema vse pore mesta, sestavi majhno ekipo zaupanja vrednih borcev proti kriminalu. Visoko stiliziran prikaz lova na Al Caponeja ne skopari z zvezdniškimi imeni in naboji iz brzostrelk.